ตามคาด! “แบงก์ชาติออสซี่” ขึ้นดอกเบี้ย 0.25% สู่ระดับ 3.1%
“แบงก์ชาติออสซี่” ขึ้นดอกเบี้ย 0.25% ตามคาด สู่ระดับ 3.1% เป็นการปรับขึ้นดอกเบี้ยติดต่อกันเป็นเดือนที่ 8
“แบงก์ชาติออสซี่” ขึ้นดอกเบี้ย 0.25% ตามคาด สู่ระดับ 3.1% เป็นการปรับขึ้นดอกเบี้ยติดต่อกันเป็นเดือนที่ 8
6 ธ.ค. 2565

ธนาคารกลางออสเตรเลีย (RBA) ประกาศขึ้นอัตราดอกเบี้ยนโยบาย 0.25% สู่ระดับ 3.1% ในการประชุมวันนี้ ซึ่งเป็นการปรับขึ้นดอกเบี้ยติดต่อกันเป็นเดือนที่ 8 พร้อมกับกล่าวว่า RBA จะใช้ความยืดหยุ่นสำหรับการตัดสินใจในอนาคต หลังจากตัวเลขเงินเฟ้อส่งสัญญาณชะลอตัวลงเล็กน้อย และราคาบ้านปรับตัวลง
โดยที่ประชุม RBA มีมติปรับขึ้นอัตราดอกเบี้ยนโยบายสู่ระดับ 3.1% ซึ่งเป็นระดับสูงสุดในรอบ 10 ปีหรือนับตั้งแต่เดือนพ.ย. 2555 และเป็นไปตามที่ตลาดคาดการณ์ไว้ โดยการดำเนินนโยบายการเงินครั้งล่าสุดนี้ส่งผลให้ RBA ปรับขึ้นดอกเบี้ยแล้วทั้งสิ้น 3% นับตั้งแต่เดือนพ.ค. ซึ่งเป็นการดำเนินนโยบายคุมเข้มด้านการเงินที่รุนแรงที่สุดนับตั้งแต่ปี 2532
ทั้งนี้นายฟิลลิป โลว์ ผู้ว่าการ RBA กล่าวว่า คณะกรรมการ RBA คาดการณ์ว่าจะมีการปรับขึ้นอัตราดอกเบี้ยอีกในวันข้างหน้า แต่จะไม่มีการกำหนดตัวเลขคาดการณ์ไว้ล่วงหน้า
ขณะเดียวกันหลังจาก RBA แถลงมติการประชุมนโยบายการเงิน สกุลเงินดอลลาร์ออสเตรเลียแข็งค่าขึ้นเล็กน้อยสู่ระดับ 67.22 เซนต์สหรัฐ ขณะที่อัตราผลตอบแทนพันธบัตรรัฐบาลออสเตรเลียดีดตัวขึ้น 0.05% สู่ระดับ 3.06%